Na podlagi petega odstavka 23. člena Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K, 36/19, 189/20 – ZFRO, 51/21, 159/21, 196/21 – ZDOsk, 15/22, 43/22, 100/22 – ZNUZSZS, 141/22 – ZNUNBZ, 40/23 – ZČmIS-1, 78/23 in 32/25 – ZZDej-N) minister za zdravje izdaja


PRAVILNIK
o vsebini, načinu izvedbe in podrobnejših merilih za izvajanje skupinskih zdravstvenih programov

I. SPLOŠNE DOLOČBE

1. člen

[bookmark: _Hlk81079526]Ta pravilnik določa vsebino, način izvedbe in podrobnejša merila za izvajanje naslednjih skupinskih zdravstvenih programov iz prvega odstavka 23. člena Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K, 36/19, 189/20 – ZFRO, 51/21, 159/21, 196/21 – ZDOsk, 15/22, 43/22, 100/22 – ZNUZSZS, 141/22 – ZNUNBZ, 40/23 – ZČmIS-1, 78/23 in 32/25 – ZZDej-N; v nadaljnjem besedilu: ZZVZZ):
· skupinski zdravstveni programi zaradi krepitve zdravstvenega stanja otrok do 18. leta starosti, ki so v koledarskem letu večkrat hospitalizirani ali vsaj dvakrat bolni (v nadaljnjem besedilu: zdravstveno letovanje otrok);
· skupinski zdravstveni programi zaradi usposabljanja za obvladovanje zdravstvenega stanja otrok do 18. leta starosti s cerebralno paralizo, živčno-mišičnimi boleznimi ali druge vrste gibalne oviranosti, poškodbo glave, otrok z juvenilnim revmatoidnim artritisom, s sladkorno boleznijo, fenilketonurijo, celiakijo ali prekomerno telesno težo ter otrok z motnjo avtističnega spektra, z razvojnim zaostankom ali intelektualno manjzmožnostjo (v nadaljnjem besedilu: skupinski zdravstveni programi zaradi usposabljanja);
· skupinski zdravstveni programi za izboljševanje, ohranjevanje ali preprečevanje poslabšanja zdravstvenega stanja oseb z mišičnimi in živčno-mišičnimi boleznimi, s paraplegijo, tetraplegijo, cerebralno paralizo, poškodbo glave, z najtežjo obliko hemiplegije ali generalizirane psoriaze, celiakijo, multiplo sklerozo, s poliomelitisom, Parkinsonovo boleznijo ali težjo ali težko motnjo v duševnem razvoju ob določeni funkcionalni okvari (v nadaljnjem besedilu: obnovitvena rehabilitacija).




II. IZVAJALCI

2. člen

(1) Skupinske zdravstvene programe organizirajo organizacije iz tega člena.
(2) Seznam takšnih organizacij za obdobje od enega do pet let na podlagi javnega poziva s sklepom določi minister, pristojen za zdravje, in ga objavi na spletni strani ministrstva, pristojnega za zdravje (v nadaljnem besedilu: ministrstvo). Organizacije morajo izpolnjevati naslednje pogoje:

1. Zagotavljati opremo in prilagoditve  skupinskega zdravstvenega programa glede na funkcionalne potrebe udeležencev,
2. Izkazati delovanje na področju ciljne skupine, za katero organizirajo skupinski zdravstveni program,
3. Zagotoviti vodjo skupinskega zdravstvenega programa,
4. Zagotoviti dostopno obveščanje udeležencev in pregledno prijavo,
5. Zagotoviti dostopnost skupinskega zdravstvenega programa ne glede na članstvo udeleženca v invalidski, humanitarni ali drugi nevladni organizaciji,
6. Zagotoviti regionalno oziroma nacionalno dostopnost v obsegu, ki ustreza ciljni skupini in načrtovanemu številu udeležencev,
7. Imeti vzpostavljen sistem spremljanja rezultatov in izkušenj udeležencev,
8. Sodelovati z ustrezno kliniko, kliničnim inštitutom ali drugo referenčno zdravstveno ustanovo.

(3) Javni poziv iz prejšnjega odstavka vsebuje najmanj:

1. Navedbo, da gre za javni poziv za izbor organizacij, ki bodo organizirale skupinske zdravstvene programe po tem pravilniku,
2. Navedbo skupinskih zdravstvenih programov, za katere je izbira organizatorje iz prejšnje alineje,
3. Pogoje, ki jih morajo izpolnjevati organizatorji in navedbo dokazil, s katerimi izkazujejo te pogoje (npr. izjave, pogodbe),
4. Obdobje, za katere bodo organizacije izbrane za organiziranje skupinskega zdravstvenega programa,
5. Rok, v katerem morajo biti poslane vloge na javni poziv,
6. Način pošiljanja in vsebina vlog,
7. Merila za izbor organizacij, ki bodo organizirale skupinske zdravstvene programe,
8. Navedbo uslužbencev ministrstva, pristojnih za dajanje informacij v zvezi z javnim pozivom in
9. Informacijo o morebitni podrobnejši dokumentaciji, ki je vlagateljem na razpolago.

(4) Merila za izbor organizacij, ki bodo organizirale skupinske zdravstvene programe so:

· zagotavljanje celovitosti in individualiziranosti izvedbe skupinskega zdravstvenega programa,
· obseg zagotavljanja prilagojenosti izvedbe skupinskega zdravstvenega programa glede na funkcionalne potrebe udeležencev,
· izdelan način spremljanja rezultatov in izkušenj udeležencev skupinskega zdravstvenega programa
· reference organizacije in izvajalcev, s katerimi sodeluje, pri izvedbi primerljivih programov,



III. SKUPINSKI ZDRAVSTVENI PROGRAMI

1. Zdravstveno letovanje otrok

3. člen

(1) Zdravstvenega letovanja otrok se lahko udeleži otrok do 18. leta starosti, ki je v koledarskem letu večkrat hospitaliziran ali vsaj dvakrat bolan.

(2) Pogoj iz prejšnjega odstavka se ugotavlja na podlagi podatkov iz zdravstvene dokumentacije otroka. 

(3) Zdravstveno letovanje otrok organizirajo in izvajajo humanitarne organizacije, kot jih določa zakon, ki ureja humanitarne organizacije, in neprofitne nevladne organizacije s statusom nevladne organizacije v javnem interesu, kot ga določa zakon, ki ureja nevladne organizacije.
 
(4) Potrdilo o upravičenosti za udeležbo v zdravstvenem letovanju otrok izda izbrani osebni zdravnik otroka ali lečeči zdravnik, subspecialist posameznega področja. Za otroka z motnjo v razvoju potrdilo izda razvojni pediater, klinični psiholog ali pedopsiholog.

(5) Zdravstveno letovanje otrok traja deset dni. Organizator zdravstvenega letovanja otrok se lahko odloči za krajše izvajanje programa, vendar ne krajše od sedem dni, če je s tem omogočeno večje število udeležencev. Otrok se lahko programa udeleži enkrat v koledarskem letu. 

4. člen

Program zdravstvenega letovanja otrok obsega:
· zdravniški pregled otroka pred začetkom programa,
· zdravstveno vzgojne aktivnosti za krepitev zdravstvenega stanja otrok, preprečevanje pojava kroničnih bolezni in nezdravega življenjskega sloga,
· program za rekreacijo in športne dejavnosti,
· zdravstveno obravnavo v času udeležbe v programu,
· nastanitev in prehrano otroka v času programa.


2. Skupinski zdravstveni programi zaradi usposabljanja 

5. člen

(1) Skupinski zdravstveni programi zaradi usposabljanja so namenjeni otrokom do 18. leta starosti s cerebralno paralizo, živčno-mišičnimi boleznimi ali druge vrste gibalne oviranosti, poškodbo glave, z juvenilnim revmatoidnim artritisom, s sladkorno boleznijo, fenilketonurijo, celiakijo ali prekomerno telesno težo ter otrokom z motnjo avtističnega spektra, z razvojnim zaostankom ali intelektualno manjzmožnostjo.

(2) Skupinske zdravstvene programe zaradi usposabljanja organizirajo humanitarne organizacije, kot jih določa zakon, ki ureja humanitarne organizacije, neprofitne nevladne organizacije s statusom nevladne organizacije v javnem interesu, kot ga določa zakon, ki ureja nevladne organizacije in invalidske organizacije, kot jih določa zakon, ki ureja invalidske organizacije. 

(3) Organizacije iz prejšnjega odstavka zavarovancem zagotavljajo informacije, skrbjo, da imajo udeleženci programa ustrezna napotila osebnega zdravnika, izvajajo komunikacijo z udeleženci in izvajalci programa, če  gre za drugo osebo, z njimi usklajujejo termine za udeležbo v programu, pripravljajo sezname udeležencev, udeležence obveščajo o razpoložljivih terminih v programu, izvajalcem posredujejo sezname udeležencev in spremljajo izvajanje programa.

(4) Skupinske zdravstvene programe zaradi usposabljanja izvajajo izvajalci zdravstvene dejavnosti v okviru mreže javne zdravstvene službe, kot to določa zakon, ki ureja zdravstveno dejavnost,  humanitarne organizacije, kot jih določa zakon, ki ureja humanitarne organizacije, 
neprofitne nevladne organizacije s statusom nevladne organizacije v javnem interesu, kot ga določa zakon, ki ureja nevladne organizacije in invalidske organizacije, kot jih določa zakon, ki ureja invalidske organizacije. 

(5) Skupinski zdravstveni program zaradi usposabljanja traja deset dni. Zavarovana oseba se lahko programa udeleži enkrat v koledarskem letu. 

(6) Zavarovano osebo na skupinski zdravstveni program zaradi usposabljanja napoti izbrani osebni zdravnik otroka.

6. člen

Skupinski zdravstveni program zaradi usposabljanja obsega:
1. Izvajanje skupinskega usposabljanja udeležencev z namenom ohranjanja ali izboljšanja telesne zmogljivosti, pridobivanja socialnih in življenjskih veščin, 
2. Osnovna vsebina programa za otroke s cerebralno paralizo obsega timsko diagnostično obravnavo, vsakodnevne individualne obravnave pri razvojnem nevrofizioterapevtu oziroma strokovnjaku druge specialnosti, skupinske psihosocialne obravnave in družabne aktivnosti,
3. Vaje o vodenju bolezni za otroke s presnovnimi motnjami (odvzem krvi, delo z aparatom za merjenje sladkorja v krvi, določitev krvnega sladkorja), predavanje zdravnika, medicinske sestre o pomenu inzulina v človeškem telesu, prebavi in presnovi hranil, o kroničnih zapletih bolezni, o pravilni aplikaciji inzulina, o pomenu higiene, nege nog, 
4. Za otroke s celiakijo »šolo celiakije« za obvladovanje brezglutenske diete z zaključnim testom,
5. Sprostitvene in rekreativne dejavnosti za otroke in njihove starše oziroma skrbnike,
6. Aktivnosti, skozi katere se otroci učijo samostojnosti pri oblačenju, hranjenju, osebni higieni in drugih vsakodnevnih opravilih,
7. Učne delavnice za otroke o možnostih nadaljnjega šolanja in izbiri poklica.

3. Obnovitvena rehabilitacija

7. člen

(1) Do udeležbe v programu obnovitvene rehabilitacije je upravičena zavarovana oseba, pri kateri je prisotna mišična in živčno-mišična bolezen, paraplegija, tetraplegija, cerebralna paraliza, poškodba glave, najtežja oblika hemiplegije ali generalizirane psoriaze, celiakija, multipla skleroza, poliomelitis, Parkinsonova bolezen ali težja ali težka motnja v duševnem razvoju ob določeni funkcionalni okvari.

(2) Obnovitveno rehabilitacijo organizirajo reprezentativne invalidske organizacije, kot jih določa zakon, ki ureja invalidske organizacije, in so hkrati interesna združenja za bolezen ali stanje iz prejšnjega odstavka, za katera organizirajo obnovitveno rehabilitacijo. Če za posamezno bolezen ali stanje iz prejšnjega odstavka reprezentativna invalidska organizacija ne obstaja ali se ne prijavi na javni poziv za izbiro organizatorja obnovitvene rehabilitacije, je lahko organizator humanitarna organizacija, ki ji je priznan ta status v skladu z zakonom, ki ureja humanitarne organizacije, in je hkrati interesno združenje za kronično bolezen, za katero organizira obnovitveno rehabilitacijo

(3) Organizacije iz prejšnjega odstavka zavarovancem zagotavljajo informacije, skrbijo, da je bila opravljena strokovna presoja o upravičenosti, izvajajo komunikacijo z udeleženci in izvajalci programa, če  gre za drugo osebo, z njimi usklajujejo termine za udeležbo v programu, pripravljajo sezname udeležencev, udeležence obveščajo o razpoložljivih terminih v programu, izvajalcem posredujejo sezname udeležencev  in spremljajo izvajanje programa.

(4) Obnovitveno rehabilitacijo izvajajo izvajalci zdravstvene dejavnosti v okviru mreže javne zdravstvene službe, kot to določa zakon, ki ureja zdravstveno dejavnost, in pravne osebe, specializirane za izvajanje obnovitvene rehabilitacije, ki so v lasti oziroma katere družbeniki so v deležu 100 odstotkov,  reprezentativne invalidske organizacije, če imajo za izvajanje zdravstvenih storitev sklenjene pogodbe z zdravstvenimi delavci, humanitarne organizacije s pridobljeno odločbo po Zakonu o humanitarnih organizacijah  in če zagotavljajo pogoje po tem pravilniku.

(5) Strokovno presojo o upravičenosti do udeležbe na obnovitveni rehabilitaciji opravi zdravnik specialist ustrezne stroke pri terciarni zdravstveni ustanovi ali strokovna komisija zdravnikov specialistov pri izvajalcu zdravstvenih storitev na podlagi zdravstvene dokumentacije in po potrebi pregleda zavarovanca. Strokovna presoja upošteva, ali udeležba na obnovitveni rehabilitaciji  pomeni izboljšanje zdravstvenega stanja, izboljšanje fizičnih in psihičnih zmožnosti, funkcionalnih in delovnih sposobnosti, preprečitev napredovanja bolezni, preprečitev pojava sekundarnih posledic osnovnega obolenja ali poslabšanja zdravstvenega stanja.

(6) Če število strokovno primernih oseb presega razpoložljive zmogljivosti, zdravnik oziroma komisija iz prejšnjega odstavka prednost določi glede na pričakovano zdravstveno oziroma funkcionalno korist, tveganje poslabšanja zaradi odložitve, zahtevnost zdravstvenega stanja, dosedanjo udeležbo in čas od zadnje vključitve. 

(7) Zdravnik oziroma komisija iz petega odstavka tega člena opravi tudi strokovno presojo o upravičenosti, da ima zavarovanec spremljevalca. Strokovna presoja upošteva zdravstveno stanje, stopnjo funkcionalne odvisnosti, komunikacijske in vedenjske potrebe, varnost ter sposobnost udeleženca obnovitvene rehabilitacije za samostojno bivanje in sodelovanje v programu. Posamezni udeleženec ima lahko istočasno največ enega spremljevalca. 

(8) Obnovitvena rehabilitacija traja 17 dni. Organizator obnovitvene rehabilitacije se lahko odloči za krajše izvajanje programa, vendar ne krajše od deset dni, če je to utemeljeno z zdravstvenim stanjem udeležencev in je s tem omogočena udeležba večjega števila udeležencev. Zavarovana oseba se lahko programa udeleži enkrat v koledarskem letu. 

8. člen

Program obnovitvene rehabilitacije obsega: 
1. Začetni zdravniški pregled,
2. Storitve osnovne funkcionalne in korektivne fizioterapije,
3. Storitve specializirane in individualno prilagojene fizioterapije glede na osnovno obolenje oziroma invalidnost udeleženca, asistirane vaje, skupinske vaje, aktivno vadbo,
4. Storitve delovne terapije in logopedije,
5. Storitve balneofizikalne in hidroterapije, respiratorne fizioterapije, nemedikamentozne protibolečinske terapije, izvajanje tehnik psihofizične relaksacije, kadar so medicinsko indicirane,
6. Zdravstveno nego in podporo pri varnem izvajanju dnevnih aktivnosti,
7. Usposabljanje za obvladovanje invalidnosti v domačem in delovnem okolju, izvajanje individualne in skupinske obravnave, ki ima za cilj utrjevanje zavesti o pomembnosti neodvisnega življenja in kompleksno bio-psihosocialno rehabilitacijo oseb,
8. Končno zdravstveno oziroma funkcionalno oceno ter pisna priporočila za nadaljnjo obravnavo.

IV. DOLOČITEV CENE SKUPINSKEGA ZDRAVSTVENEGA PROGRAMA 

9. člen

Zavod za zdravstveno zavarovanje Slovenije določi višino plačila, ki ga za organizacijo in izvedbo posameznega skupinskega zdravstvenega programa prejme organizacija, ki program organizira. Cena se določi glede na obseg zdravstvenih storitev posameznega skupinskega zdravstvenega progama po tem pravilniku, stroške nastanitve, prehrane in prevoza zavarovancev ter spremljevalcev, stroške strokovne presoje upravičenosti do udeležbe na obnovitveni rehabilitaciji, stroške dela organizatorja skupinskega zdravstvenega programa, cene, določene v preteklem letu, in rast cen življenjskih potrebščin. Pri določitvi dela cene, ki se nanaša na spremstva zavarovanih oseb v času izvajanja skupinskih zdravstvenih programov se smiselno uporablja pravilnik, ki določa višino materialnih stroškov nastanitve pri izvajalcu zdravstvenih storitev.

V. KONČNA DOLOČBA

10. člen

Ta pravilnik začne veljati petnajsti dan po objavi v Uradnem listu Republike Slovenije, uporabljati pa se začne 1. januarja 2027.


Št. …..
Ljubljana, dne …. 
EVA 2022-2711-…..
Dr. Tadej Ostrc
             minister za zdravje



OBRAZLOŽITEV

Pravilnik se izdaja na podlagi petega odstavka 23. člena Zakona o zdravstvenem varstvu in zdravstvenem zavarovanju (v nadaljnjem besedilu: ZZVZZ), ki ministra, pristojnega za zdravje, pooblašča, da določi vsebino, način izvedbe in podrobnejša merila za izvajanje skupinskih zdravstvenih programov iz 9., 10. in 11. točke prvega odstavka navedenega člena.

Pravilnik podrobneje ureja zdravstveno letovanje otrok, skupinske zdravstvene programe zaradi usposabljanja in obnovitveno rehabilitacijo. Določa upravičence, pogoje in merila za izbiro organizacij, organizacijo in izvedbo programov, njihove vsebine in trajanje, način ugotavljanja upravičenosti do udeležbe ter izhodišča za določitev višine plačila.

Namen pravilnika je zagotoviti enotna, strokovno utemeljena in pregledna pravila za izvajanje programov, njihovo dostopnost upravičenim zavarovanim osebam ter učinkovito porabo sredstev obveznega zdravstvenega zavarovanja.

K 1. členu

Člen določa predmet urejanja pravilnika in opredeljuje tri vrste skupinskih zdravstvenih programov, ki se podrobneje urejajo s tem pravilnikom. Gre za zdravstveno letovanje otrok, skupinske zdravstvene programe zaradi usposabljanja otrok za obvladovanje zdravstvenega stanja in obnovitveno rehabilitacijo oseb z določenimi boleznimi oziroma funkcionalnimi okvarami.

Določba izhaja iz 9., 10. in 11. točke prvega odstavka 23. člena ZZVZZ. Njen namen je jasno razmejiti posamezne programe in določiti okvir za podrobnejše urejanje pogojev za udeležbo, vsebine ter načina njihovega izvajanja.

K 2. členu

Člen ureja način izbire organizacij, ki organizirajo skupinske zdravstvene programe, ter določa pogoje in merila, ki jih morajo te organizacije izpolnjevati.

zbor organizacij poteka na podlagi javnega poziva, seznam izbranih organizacij pa za obdobje od enega do pet let s sklepom določi minister, pristojen za zdravje. Določba opredeljuje minimalno vsebino javnega poziva ter pogoje, povezane s strokovno usposobljenostjo, prilagojenostjo programov funkcionalnim potrebam udeležencev, dostopnostjo, sodelovanjem z ustreznimi zdravstvenimi ustanovami in spremljanjem rezultatov.

Posebej je določeno, da mora biti udeležba mogoča ne glede na članstvo v posamezni organizaciji. Namen ureditve je zagotoviti pregleden in primerljiv izbor organizatorjev, ustrezno kakovost programov ter enakopravno dostopnost upravičenim osebam.

K 3. členu

Člen določa upravičence do zdravstvenega letovanja otrok in način ugotavljanja upravičenosti. Do programa so upravičeni otroci do 18. leta starosti, ki so v koledarskem letu večkrat hospitalizirani ali vsaj dvakrat bolni, kar se izkazuje z zdravstveno dokumentacijo.

Določa organizatorje programa in strokovnjake, ki izdajo potrdilo o upravičenosti, tudi za otroke z motnjo v razvoju. Opredeljuje trajanje programa in možnost njegove krajše izvedbe ter udeležbo omejuje na enkrat v koledarskem letu.

Namen določbe je zagotoviti vključevanje glede na zdravstvene potrebe otrok ter pregledno izvajanje programa.

K 4. členu

Člen določa obvezne vsebinske sestavine programa zdravstvenega letovanja otrok. Program vključuje zdravniški pregled pred začetkom, zdravstvenovzgojne aktivnosti, rekreacijo in športne dejavnosti, zdravstveno obravnavo med udeležbo ter nastanitev in prehrano.

Namen določbe je zagotoviti, da zdravstveno letovanje ni omejeno le na bivanje in prostočasne aktivnosti, temveč je usmerjeno v krepitev zdravja, preprečevanje bolezni in spodbujanje zdravega življenjskega sloga otrok. Z opredelitvijo vsebine se določa minimalni obseg programa, ki ga morajo organizatorji zagotoviti.

K 5. členu

Člen ureja skupinske zdravstvene programe zaradi usposabljanja otrok za obvladovanje zdravstvenega stanja. Opredeljuje ciljne skupine otrok s posameznimi kroničnimi boleznimi, gibalnimi oviranostmi in razvojnimi oziroma drugimi motnjami, ki so upravičene do vključitve v program.

Določa organizacije, ki lahko program organizirajo, izvajalce, ki ga lahko izvajajo, ter naloge organizatorjev pri obveščanju udeležencev, usklajevanju terminov in spremljanju izvajanja programa.

Določena sta tudi desetdnevno trajanje programa in napotitev izbranega osebnega zdravnika otroka, pri čemer je udeležba mogoča enkrat v koledarskem letu.

Namen določbe je vzpostaviti jasno razmejitev organizacijskih in izvedbenih nalog ter zagotoviti strokovno usmerjeno vključevanje otrok v programe, prilagojene njihovemu zdravstvenemu stanju.

K 6. členu

Člen določa vsebino skupinskih zdravstvenih programov zaradi usposabljanja glede na potrebe posameznih skupin otrok. Programi vključujejo zdravstvene in terapevtske obravnave, usposabljanje za samostojno obvladovanje bolezni, pridobivanje vsakodnevnih življenjskih in socialnih veščin ter rekreativne in druge podporne aktivnosti.

Pri posameznih boleznih so določene posebne vsebine, kot so obravnava otrok s cerebralno paralizo, usposabljanje otrok s presnovnimi motnjami in šola celiakije.

Namen določbe je zagotoviti celovito in potrebam otrok prilagojeno izvajanje programov, ki prispevajo k večji samostojnosti, boljšemu obvladovanju zdravstvenega stanja ter kakovosti njihovega vsakdanjega življenja.

K 7. členu

Člen podrobneje ureja upravičenost do obnovitvene rehabilitacije, njeno organizacijo in izvedbo ter strokovno presojo za vključitev v program.

Opredeljuje skupine zavarovanih oseb z določenimi boleznimi oziroma funkcionalnimi okvarami ter organizacije, ki lahko obnovitveno rehabilitacijo organizirajo in izvajajo.

Določba posebej ureja strokovno presojo upravičenosti na podlagi zdravstvene dokumentacije in po potrebi pregleda zavarovane osebe, pri čemer se upoštevata pričakovana zdravstvena in funkcionalna korist ter preprečevanje poslabšanja zdravstvenega stanja.

Za primere, ko število strokovno primernih oseb presega razpoložljive zmogljivosti, določa merila za prednostno vključitev. Ureja tudi strokovno presojo potrebe po spremljevalcu ter trajanje in pogostost udeležbe.

Namen tako opredeljene določbe je zagotoviti strokovno utemeljeno, transparentno in potrebam zavarovanih oseb prilagojeno izvajanje obnovitvene rehabilitacije.

K 8. členu

Člen določa vsebino programa obnovitvene rehabilitacije. Program vključuje začetni zdravniški pregled, različne oblike fizioterapije, delovno terapijo in logopedijo, po medicinski indikaciji tudi druge terapevtske postopke, zdravstveno nego in podporo pri vsakodnevnih aktivnostih ter usposabljanje za obvladovanje invalidnosti.

Ob zaključku programa se opravi zdravstvena oziroma funkcionalna ocena ter pripravijo priporočila za nadaljnjo obravnavo.

Namen določbe je določiti minimalni strokovni okvir programa, ki omogoča individualno prilagoditev obravnave in podpira ohranjanje oziroma izboljševanje funkcionalnih zmožnosti in samostojnosti udeležencev.

K 9. členu

Člen ureja izhodišča za določitev višine plačila za organizacijo in izvedbo posameznega skupinskega zdravstvenega programa.

Višino plačila določi Zavod za zdravstveno zavarovanje Slovenije ob upoštevanju obsega zdravstvenih storitev, stroškov nastanitve, prehrane in prevoza udeležencev in spremljevalcev, stroškov strokovne presoje upravičenosti, stroškov dela organizatorja ter gibanja cen.

Določba opredeljuje tudi uporabo predpisa o materialnih stroških nastanitve pri oblikovanju dela cene, ki se nanaša na spremstvo.

Namen tako opredeljene ureditve je zagotoviti predvidljivo in pregledno oblikovanje cen, ki upošteva različne stroškovne sestavine posameznih programov ter omogoča njihovo izvajanje v okviru obveznega zdravstvenega zavarovanja.

K 10. členu

Člen določa začetek veljavnosti pravilnika in odloženi začetek njegove uporabe.

Pravilnik začne veljati petnajsti dan po objavi v Uradnem listu Republike Slovenije, uporabljati pa se začne 1. januarja 2027. S tem se zagotovi prehod na novi model financiranja programov – torej iz obveznega zdravstvenega zavarovanja, skladno z dikcijo v ZZVZZ.


